Page:King Alfred's West-Saxon Version of Gregory's Pastoral Care (2).djvu/454

Hatton MS.] ðær ðær we timbran willen, ðeah we hi for hrædlice to ðæm weorce dón ne mægen for grennesse, ærðæmðe hi adrugien. Ac swa swa hi swiður adrygde bioð on eorðan swa hi mon mæg orsorglicor upfegean. Ongean ðæt sint to manienne ða ðe næbre nyllað fulfremman et gód ðæt hi onginnað, ðæt hi ongieten mid wærlice ymbeðonce ðætte, ðonne ðonne hi forlætað hiora willes & hiora gewealdes ða gód ðe hi getiohchod hæfdon to donne, ðæt hi ðonne mid ðy dilgiað ða ðe hi ær ongunnon; forðæm, gif ðæt ne wexð ðæt hie tiohhiað to donne, ðonne wanað ðæt ðæt hi ær dydon. Ac ælces mannes mód on ðys middangearde hæfð scipes ðeaw. Ðæt scip wile hwilum stigan óngean ðone stream, ac hit ne mæg, buton ða rowend hit teon, ac hit sceal fleotan mid ðy streame: ne mæg hit nó stille gestondan, buton hit ankor gehæbbe, oððe mon mid roðrum óngean tio; elles hit gelent mid ðy streame. Swa deð sio forlætnes ðas godan weorces. Hio winð wið ða gód ðe mon ær gedón hæfð, buton mon simle swi[n]cende & wyrcende sie gód weorc oð ende. Be ðæm was gecweden ðurh Salomon ðone snotran, he cwæð: Se ðe his willum for his slæewð forlætt his godan weorc, he bið gelicost ðæm men ðe his towirpð. Be ðæm wæs eac gecweden ðurh Iohannis ðone godspellere to ðære ciricean biscepe ðe Sardis hatte, he cwæð: Bið ðu wacor, & gebet ða weorc ðe deadlicu sint in ðe: ne mette ic no ðin weorc fullfremed beforan minum Gode. Forðæm he cwæð ðæt he forðy ne funde his weorc fulfremed beforan Gode, ða ðe he ær worhte, forðæmðe he ða ne worhte, ða ðe he ða wyrcean sceolde. Swa eac, gif we ne gebetað ðæt ón us deadbæres is ðurh synna, ðonne acwild ðæt ðætte ón ús ær lifde ðurh gód weorc. Eac hi sint to manienne ðæt hi geornlice geðencen ðætte hit bið wyrse ðæt mon á ónginne faran ón soðfæstnesse weg, gif mon eft wile ongeancierran, & ðæt ilce on faran. Forðæm, gif us ne lyst ðæra ærrena yfela ðe we ær worhton, ðonne ne gæl ús nan ðing te fullfremmanne ða godan weorc ðe we nu wyrceað. Ac hi scoldon gehiran ðone cwide ðe awriten is on ðæm ærendgewrite sancte Petres; hit is awriten ðæt him wære betere ðæt hi no soðfæstnesse weg ne óngeaten, ðonne hi underbæc gecerden, siððan hi hine ongeaten. Eac hi sculon gehiran ðone cwide ðe be him awriten is on ðæm bocum ðe hatton Apocalipsin, hit is awriten ðæt se engel cwæde be ðæm biscepe to sancte Iohanne: Eala, wære he auðer, oððe hat, oððe ceal[d]. Ac